Dôvodová správa

Všeobecná časť

     Audit financovania a činnosti ústredných organov štátnej správy a organizácií v ich pôsobnosti, ktorý vláda SR schválila uznesením č. 694/2000 zdôraznil, že súčasný právny rámec pre zabezpečovanie verejných funkcií, resp. vykonávanie verejnoprospešných činností je príliš úzky. V tejto súvislosti audit odporučil vytvoriť nové a rôznorodejšie možnosti právneho štatútu a vzťahu so štátom pre organizácie vykonávajúce činnosti vo verejnom záujme a namiesto tradičných foriem rozpočtových organizácií a príspevkových organizácií zaviesť väčšiu rôznorodosť a možnosť výberu pre právne postavenie organizácií vykonávajúcich činnosti vo verejnom záujme. 
     Nepodnikateľské subjekty, ktoré v súčasnosti pôsobia vo väčšej alebo menšej miere na území Slovenskej republiky, sú záujmové združenia právnických osôb, občianske združenia, politické strany, nadácie, neziskové organizácie poskytujúce všeobecne prospešné služby, neinvestičný fond, cirkev a náboženské spoločnosti, rozpočtové a príspevkové organizácie, verejnoprávne inštitúcie a štátne fondy, obchodné spoločnosti - spol. s r.o. a akciové spoločnosti založené za iným účelom ako je podnikanie. Predmetné právne formy sú upravené samostatnými zákonmi, ktoré vytvárajú právny rámec pre pôsobenie týchto právnických osôb v rámci právneho systému Slovenskej republiky. 
     Transformácia rozpočtových organizácií a príspevkových organizácií (týka sa to právnických osôb štátu v zmysle zákona č. 303/1995 Z.z.) na neziskové organizácie poskytujúce všeobecne prospešné služby je jedným zo spôsobov zmeny vlastníckych vzťahov v zmysle bodu C.5. uznesenia vlády č. 694/2000, ktorým vláda uložila realizáciu Auditu. Nevyhnutnou podmienkou transformácie je ustanovenie legislatívneho rámca, ktorého kľúčovou súčasťou má byť transformačný zákon. Predmetom navrhovaného zákona je všeobecne upraviť podmienky premeny rozpočtových a príspevkových organizácií na neziskové organizácie poskytujúce všeobecne prospešné služby. 
     Transformácia rozpočtových organizácií a príspevkových organizácií na neziskové organizácie poskytujúce všeobecne prospešné služby je vhodným spôsobom zabezpečenia verejnoprospešných činností, ktoré sa dnes poskytujú prostredníctvom organizácií vo vlastníctve štátu. Nová nezisková organizácia sa stane univerzálnym právnym nástupcom zrušenej rozpočtovej organizácie a príspevkovej organizácie a bude zodpovedať za všetky záväzky, ktoré zrušená organizácia na seba prevzala do okamihu premeny. Základným predpokladom premeny na neziskovú organizáciu poskytujúcu všeobecne prospešné služby je, že bude spĺňať všetky náležitosti, ktoré zákon vyžaduje pre vznik neziskovej organizácie. Ďalšou podmienkou je, že zánik zrušovanej rozpočtovej organizácie a príspevkovej organizácie a vznik novej neziskovej organizácie sa vykoná k tomu istému dňu. 
     Nevyhnutnou súčasťou transformácie je aj vytvorenie systému viaczdrojového financovania. Viaczdrojové financovanie je základným princípom zabezpečenia existencie nových neziskových organizácií.
     Prijatím novely zákona o neziskových organizáciách poskytujúcich všeobecne prospešné služby a následnou premenou vyhradených štátnych organizácií na túto právnu formu dôjde k posilneniu neziskových organizácií a následne aj k upevneniu ich postavenia v rámci právnických osôb nezriadených za účelom podnikania. 
     Zmena právneho štatútu v rámci transformácie má priniesť zrovnoprávnenie a spoluzodpovednosť štátnych a neštátnych inštitúcií, vytvorenie zdravého konkurenčného prostredia, ako aj posilnenie demokratického spôsobu rozhodovania o organizácií založenej na samosprávnom systéme volenej správnej rady, ako je to v prípade právnej podoby neziskovej organizácie poskytujúcej všeobecne prospešné služby. 
     Pozícia zakladateľa neziskovej organizácie nie je pozíciou vlastníka ako je to pri obchodných spoločnostiach. Majetok vložený do neziskovej organizácie bude majetkom neziskovej organizácie, nie zakladateľov. 
      V rámci práva Európskej únie predložený návrh zákona svojou problematikou nepatrí medzi oblasti aproximácie práva obsiahnuté v čl. 70 Európskej dohody o pridružení. Doložka zlučiteľnosti je pripojená, návrh zákona je v súlade s Ústavou Slovenskej republiky a ostatnými zákonmi. 
      Návrh zákona nebude mať negatívny dopad na štátny rozpočet. Zákon nebude mať vplyv na zamestnanosť z dôvodu potreby nových pracovných miest.
     Návrh zákona bol v zmysle zákona č. 106/1999 Z.z. o hospodárskom a sociálnom partnerstve prerokovaný dňa 27.4.2001 a dňa 25.5.2001 v Rade hospodárskej a sociálnej dohody s tým, že medzi sociálnymi partnermi nedošlo k zhode. Zástupcovia Konfederácie odborových zväzov Slovenskej republiky zaujímajú negatívne stanovisko k prijatiu tejto právnej normy ako celku a ako dôvody nesúhlasu s návrhom zákona uvádzajú bezodplatnú privatizáciu rozpočtových a príspevkových organizácií a to, že dôsledky aplikácie predkladaného zákona v praxi nie sú predvídateľné. 
     Dňa 26.9.2001 bol návrh zákona prerokovaný vo vláde Slovenskej republiky, ktorá ho schválila s pripomienkami.

- 2 -